runetrust/blame-folketinget-dk huggingface dataset:
Steffen Larsen (LA), 2024-01-11:
Mange tak, fru formand.
Jeg kan sige, helt fuldstændig fra min egen position, at det finder jeg det er.
Og jeg synes også, at der ikke er noget andet flag, der hører til i min flagstang i min have, end Dannebrog.
Der er også noget, der hedder ejerforeninger, kolonihaveforeninger og lignende, som jo også skal være med til at bestemme, hvordan vi indretter os i vores hjem.
For vi har naboer.
Så er der spørgsmålet om, hvor langt det her naboskab skal række.
For det her forslag handler jo om et forbud.
Det er jo det, der står i titlen på det.
Det er det forbud mod at flage med fremmede nationers flag, og så står der selvfølgelig nogle forbehold nede i teksten om de skandinaviske flag, om nordiske flag, om Grønland og Færøerne, EU, NATO og andet, for det har der før været nogle undtagelser for.
Og så spørgsmålet jo så: Hvor skal vi sætte disse grænser?
Der tror jeg måske, at det var bedst, at vi lod det være op til dem, der har hånden på kogepladen, altså dem, der faktisk skal leve med at se på flagene, og at vi lod det være op til de enkelte kolonihaveforeninger og ejerforeninger derude at finde ud af det.
For det er jo sådan, man faktisk finder ud af, om man må plante en ligusterhæk, eller hvilken farve ens hus må males i og lignende.
Det er ude lokalt, man gør det, og så kan vi jo også lade dem finde ud af, hvilke flag der må være.
Det er jo at give friheden til borgerne, give ansvaret ud, fjerne lidt af Christiansborgs omklamrende pædagogik fra hele folket og lade borgerne selv finde ud af, hvordan de indretter sig ude lokalt.
Så må de jo finde ud af, hvordan de vil ytre sig, og hvordan de vil gøre tingene med deres flagstænger, og derfor støtter vi ikke det her forslag.
Peter Kofod (DF), 2024-01-11:
Jeg var enig i store dele af ordførertalen, særlig i det med Dannebrogs særstatus og historiske betydning, men jo også i, at det er hele folkets flag; det er vores alle sammens flag.
Men der var noget i slutningen af ordførerens tale, som jeg ikke kunne forstå, og det handler mit spørgsmål egentlig om.
For efter at sige alt det, som jo er åbenlyst rigtigt, sagde De Konservative så, at det i øvrigt ikke lige gælder for det tyske mindretal; de må stadig gerne flage med det tyske flag i et område, hvor der jo har været konflikter igennem mange, mange år, og det er vi jo heldigvis kommet ud af.
Hvorfor skal det tyske mindretal egentlig have en særstatus?
Hvorfor kan det tyske mindretal ikke på lige fod med alle andre danske statsborgere glæde sig over det her fælles nationale symbol?
Hvorfor er det, at man vil acceptere det tyske flag?
Mai Mercado (KF), 2024-01-11:
Det gør vi, fordi vi passer på vores tyske mindretal i Danmark.
Det er ikke mere end nogle måneder siden – det var tilbage i foråret – at jeg sammen med en delegation fra Retsudvalget var i Kosovo.
Og i forhold til at se de spændinger, der stadig er i den region, og så at sammenligne det med, hvordan vi fredeligt lever side om side, vil jeg sige, at det gør man jo kun, hvis det er sådan, at man passer på sit mindretal, og en del af det at passe på sit mindretal er jo lige præcis at give mulighed for at flage med det tyske flag i Sønderjylland ved visse lejligheder, og at gøre det mindre besværligt og mindre bureaukratisk har jeg svært ved at se at nogen kan være uenig i.
Peter Kofod (DF), 2024-01-11:
Nu er Sønderjylland jo heldigvis ikke som Kosovo, for det havde jo skabt nogle helt andre spændinger.
Ville den største respekt for det nationale mindretal ikke være at inkludere dem i det danske fællesskab og sige: Se her, I må bruge den danske nationalstats flag fuldstændig på lige fod med alle andre?
Det er da den højeste respekt, man kan give sit nationale mindretal – det er det da ikke at sige, at i store dele af Sønderjylland vil man så kunne se tyske flag, så langt øjet rækker, måske.
Det synes jeg da netop er at have en dårlig respekt for historien og at tage den forkerte lære med hjem fra sådan en tur, som man har været på, til Kosovo.
Mai Mercado (KF), 2024-01-11:
Højesteret fandt den 22. juni 2023, at det ikke er strafbart at flage med fremmede nationers flag.
Den retstilstand, som alle har levet efter siden 1915, viste sig ikke at holde – til stor overraskelse for alle, tror jeg – og det betød, at Justitsministeriet måtte ophæve den bekendtgørelse, som blev vedtaget i 1915, og som altså forbød flagning med fremmede landes flag.
Det betyder, at der i dag kan flages frit med alle udenlandske flag.
Dengang sagde regeringen, og jeg citerer, at der vil »blive taget stilling til det videre forløb i forhold til reglerne for flagning«, og det har man godt nok været længe om.
Det tog regeringen et par måneder at skrive en hel koranlov, men at lave en ny lov, som blot bringer retstilstanden tilbage, tager halve og ender måske endda med at tage hele år.
Det giver lidt en den mistanke, at regeringen reelt ikke var interesseret i at bringe den oprindelige retstilstand tilbage.
For Det Konservative Folkeparti kan jeg meget klart sige, at vi ønsker at give det danske flag, verdens ældste flag, en særlig plads i Danmark.
For Dannebrog er ikke blot et flag, som en flok politikere er blevet enige om, som det har været i andre lande; vores flags historie går langt længere tilbage.
Dannebrog er et symbol på både vores historie, vores identitet og også vores fællesskab.
Vores Dannebrog er et af de væsentligste nationale symboler, som hver eneste dag minder os om vores arv, vores rødder og vores lange historie og minder os om, hvad vi kommer fra.
Netop derfor kan det at flage med alle mulige andre flag ikke tåles, og netop derfor giver vi særrang til vores eget flag, og netop derfor var det også vigtigt hurtigt at få bragt retstilstanden tilbage, således at alle altså ved, at i Danmark flager vi med Dannebrog.
Nu melder regeringen så, at den vil fremsætte et lovforslag her i ellevte time.
Jeg tror ikke, at det er nogen hemmelighed, at det skyldes, at der har været uenighed i regeringen om, hvorvidt man skulle have et forbud eller ej.
Venstre og Socialdemokratiet har været for, Moderaterne har været imod, og den armlægning har åbenbart taget lang tid.
For regeringen svarede jo på et folketingsspørgsmål, at den efter sommerferien ville tage stilling til, om der skulle indføres et forbud mod at flage med fremmede nationers flag, og nu er vi i januar, og jovist, justitsminister, sagde man jo ikke hvornår efter sommerferien og heller ikke hvilket år efter sommerferien.
Det skal fortsat være muligt for det tyske mindretal i Sønderjylland at flage med det tyske flag.
Jeg har modtaget en del henvendelser om, at det er ret besværligt i dag.
Loven skal heller ikke umuliggøre, at man i de her år også kan flage med det ukrainske flag.
Det går jeg ud fra er helt uproblematisk, og jeg går ud fra, at regeringen vil tage det med i sit arbejde, når den skal skrive sit lovforslag.
Vi glæder os til at behandle et lovforslag og håber, at det kommer snarest.
Konservative kan støtte beslutningsforslaget.
Mikkel Bjørn (DF), 2024-01-11:
Jeg vil lige grave lidt yderligere i det med det tyske mindretal, for jeg synes egentlig, hr. Jon Stephensen bragte en relevant pointe på bordet, nemlig den, at det at flage, særlig i flagstænger, jo grundlæggende symboliserer territorial suverænitet over et område.
Derfor synes jeg jo umiddelbart, at det er meget naturligt – også selv om jeg er helt enig med ordføreren i, at vi skal passe på vores mindretal og behandle dem godt – at i Danmark flager vi som udgangspunkt med Dannebrog.
De bor jo også i Danmark og er en del af det fællesskab, vi har her.
Så det kunne jeg godt tænke mig at høre ordførerens holdning til.
Søren Espersen (DD), 2024-01-11:
Det tror jeg også sker i stort omfang, altså at masser af de tysksindede, der bor nord for grænsen, i høj grad bruger Dannebrog, også i det daglige, når der skal markeres og fejres et eller andet.
Men det er meget vigtigt at vide og stå fast på, at et nationalt mindretal har vi kun ét af, og det er det tyske.
Det er ikke en hel masse andre mindretal til højre og venstre.
Det er muligt nu, i øvrigt også på grund af den der utrolige og fantastiske stemning, der hersker i grænselandet.
Det her havde ikke været muligt for 30 år siden, tror jeg, altså at man i fuldt alvor begyndte at tale om at give tyskerne en mulighed for at flage med deres flag nord for grænsen.
Mikkel Bjørn (DF), 2024-01-11:
Det er rigtigt, at vi kun har ét mindretal.
Hvorfor holder vi i Danmark ikke bare fast i det udgangspunkt, at vi flager med Dannebrog, og at vi selvfølgelig har et mindretal, som vi behandler rigtig godt, men det er jo ikke ensbetydende med retten til at flage med sit eget nationalflag i flagstangen derhjemme?
Søren Espersen (DD), 2024-01-11:
Nu taler hr. Mikkel Bjørn jo også om, hvis der var et andet mindretal eller to, tre, fire forskellige mindretal, men det er jo ikke sagen.
Det er ikke det, vi har.
Det kan ikke sammenlignes med det somaliske mindretal eller det palæstinensiske mindretal.
Det er en helt væsensforskellig ting at have et nationalt mindretal, fordi det går tusind år tilbage i tiden.
Den diskussion, der har været omkring grænsen i området, er jo oldgammel, og jeg tror, at det først er nu i vores generation, at det er muligt få det tyske flag som en helt naturlig del af det.
Det var altså ikke sket tidligere.
Men et nationalt mindretal er i vores øjne noget helt andet end et almindeligt mindretal.
Altså, jeg vil jo ikke se på det her som noget, der ikke kan ligge yderligere 6 måneder, hvis det, der kommer ud af det, bliver godt og fornuftigt og gennemarbejdet, i stedet for at det ender med sådan noget som koranloven.
Jeg synes, man skal give regeringen den tid, det skal have, og selvfølgelig holde øje med, hvad der sker, så vi ikke kommer til at strække os alt for langt ud.
Men lad os bare tage det stille og roligt, og så synes jeg jo, jeg vil rose regeringen, når de med begejstring bakker op om det forslag, som Danmarksdemokraterne er kommet med.
Det siger jo sig selv, at jeg er dybt taknemlig.
Mai Mercado (KF), 2024-01-11:
Jeg savner nu lidt den sådan kontante hr. Søren Espersen, ham, der præcist finder djævlen i detaljen, og som også spidder regeringen, når den ikke gør det godt nok, og det har jo ikke været godt nok her.
Der kommer jo til at gå mere end et år og måske endda halvandet år, førend det lovforslag så bliver vedtaget, i forhold til dommen i foråret, altså den 22. juni.
Søren Espersen (DD), 2024-01-11:
Jamen der tror jeg da i høj grad vi alle sammen skal være medvirkende til at sætte gang i regeringen, så de ikke kommer til at glemme, at det skal gå rimelig stærkt.
Men jeg synes bare ikke, at man skal forjage noget og så få sådan noget, som man oplevede med koranloven.
Så et par måneder til eller fra betyder i min optik ingenting.
Mai Mercado (KF), 2024-01-11:
Altså, regeringen er jo presset til det yderste, og der er ingenting at rose regeringen for i det her.
Oven i det kommer regeringen tidligst til efteråret med sit lovforslag – tidligst til efteråret – det kan ikke nås før.
Det har de jo allerede selv været ude at sige.
Der synes jeg jo, at man som oppositionsparti med en klar politik på området må sige, at det godt nok er bemærkelsesværdigt, at regeringen, når den på få måneder har kunnet skrive et forslag om koranloven og sende det i Folketingssalen, først da kan komme med et lovforslag, som skal genindføre en hidtidig retstilstand.
Altså, jeg synes ikke, der er ret meget at rose for.
Regeringen har været presset helt op i et hjørne, og de har skullet tage den armlægning, og det synes jeg egentlig også det havde klædt Danmarksdemokraterne at sige højt fra Folketingets talerstol.
Rosa Lund (EL), 2024-01-11:
Jamen altså, jeg synes, at det palæstinensiske flag, hr. Søren Espersen, er et virkelig flot flag, fordi det har nogle gode farver i sig.
Der er andre landes flag, som har samme farvesammensætning, som jeg synes er meget flot.
Men igen må jeg bare sige, at min egen yndlingskombination af farver er rød og lyserød.
Søren Espersen (DD), 2024-01-11:
Jeg tror, der kommer til at blive ændret en hel masse.
Jeg tror også, at nogle småting bliver justeret osv.
Jeg synes i udgangspunktet, at vi helst vil være fri for, at man kan bruge EU-flaget som et almindeligt flag.
Men lad os se, hvad der sker.
Jeg tror og håber, at alle også går positivt ind i det her, for der er også en masse følelser, der ligger på området, og det skal vi være ret varsomme med.
Peter Kofod (DF), 2024-01-11:
Hvis jeg så stiller et ændringsforslag til det her beslutningsforslag og foreslår, at vi tager EU-flaget ud, vil Danmarksdemokraterne så gå med til, at vi retter lidt i forslaget og gør det lidt bedre?
For det ville jeg jo synes det ville blive, hvis vi tog EU-flaget ud af forslaget.
Søren Espersen (DD), 2024-01-11:
Så synes jeg, at I skal se at komme i gang med at få lavet den flaglov hurtigst muligt, for det er lidt betænkeligt, hvis man kan se palæstinensiske flag hænge rundtomkring.
I øvrigt er Palæstina jo ikke en stat, så det er ikke engang et nationalflag, for der findes ingen nation.
Så det er lidt problematisk.
Men jeg synes bare, at det siger meget om Enhedslistens måde at arbejde på, at man hellere vil hylde en statagtig ting end at bakke op om Danmark og Dannebrog; det synes jeg.
Rosa Lund (EL), 2024-01-11:
Som jeg sagde før, kommer vi ikke med nogen forslag eller har nogen som helst idéer til at ændre på, hvordan Dannebrog skulle se ud.
Det vil jeg simpelt hen ikke spilde Folketingets tid med, og jeg vil egentlig heller ikke spilde befolkningens tid med det.
Jeg tror som sagt, at Dannebrog betyder rigtig meget for alle, der bor i Danmark, og det ser jeg simpelt hen ikke nogen grund til at ændre på – på trods af at farvesammensætningen rød og hvid er lidt ærgerlig.
Peter Kofod (DF), 2024-01-11:
Tak for det, formand, og tak til ordføreren for en god ordførertale.
Jeg kan forstå, at vi ikke bliver enige om det med det tyske flag i Sønderjylland, men fred være med det.
Den lægger vi til side et øjeblik.
Det, jeg gerne vil spørge ind til, er det, ordføreren sagde om flag, som ikke var nationers flag, bl.a. EU-flaget.
Ordføreren sagde, at det skulle vi være varsomme med.
Jeg vil bare bede ordføreren om at forholde sig til, om det skal være muligt eller ikke muligt at flage med EU-flaget.
Jeg ved godt, hvad jeg selv mener.
Jeg tror også godt, jeg ved, hvad ordførereren i hvert fald i sin tid ville have ment.
Men jeg vil egentlig bare gerne vide, om vi skal have EU-flaget blafrende i vores flagstænger.
Søren Espersen (DD), 2024-01-11:
Det ser jeg helst ikke sker.
Jeg lægger også op til en debat i forhold til det her.
Der er forskellige holdninger til det, altså NATO's flag, EU-flaget osv.
Jeg synes, det er væsentligt at få debatten.
Man kan ikke lægge sig fast på noget, men det betyder, at man giver noget for så at få noget andet, så lad os se på, hvad det er.
Men det er da min opfattelse, at EU-flaget ikke bør flagre alene, selvfølgelig altid gerne sammen med Dannebrog.
Det kender vi også fra en helt normalt praksis, som vi ikke har talt om, nemlig at ethvert land jo kan hejse sit flag, hvis bare Dannebrog hænger ved siden af i samme størrelse.
Jon Stephensen (UFG), 2024-01-11:
Tak for ordet.
Men det var forkert, for det var engelsk.
Men alligevel, for selvfølgelig bør det danske flag have en fortrinsret frem for andre flag, alene af den grund, at det egentlig også er et territorialkrav.
Når det danske flag hejses, er det, fordi vi er i Danmark, og fordi det er dansk territorie.
Det er ikke svensk territorie, det er ikke israelsk territorie, det er ikke amerikansk territorie.
Det er også derfor, ambassaderne har en særstatus for at kunne flage med lige netop deres lands flag, fordi en ambassade egentlig er en stat i staten i staten Danmark, og derfor er det naturligt, at man flager der.
Derfor vil det være ganske naturligt, at det eneste flag ud over det danske kan være det tyske mindretals, og vi kan også tale om, at Grønland og Færøerne i en eller anden form har en særstatus i forhold til resten.
Men det er også der, grænsen går, for resten er dansk territorie, og derfor flages der med et dansk flag der.
Dér, hvor jeg synes hele den her diskussion er meget mere væsentlig – derfor er det også vigtigt, at der bliver foretaget et meget grundigt lovgivningsarbejde – er, hvor skelnen går.
Eller er det okay, når palæstinenserne bruger flaget i deres kamp og ytring ved en demonstration sidste søndag?
Hvad hvis det hænger på en altan i Vollsmose?
Er der ikke en forskel, skal man ikke prøve at finde en forskel på det, så hvis det er en flagstang på over 5 meter, skal det være et dansk flag?
Men vi skal også passe rigtig meget på, for netop ved at ytre, at vi er på vej til landskamp med vores nations flag, eller ved at ytre noget i forhold til det land, vi kæmper for, i en demonstration, får man en særstatus dér til at kunne bevare de muligheder for ytring i Danmark.
Tak for ordet.
Mikkel Bjørn (DF), 2024-01-11:
Nu nævner ordføreren det her med muligheden for at søge dispensation og så det tyske mindretal.
Men ordføreren stod lige for et minut siden og sagde, at hvis man f.eks. var født i Australien og gerne ville flage med det australske flag, skulle man have lov til det hjemme i sin egen have.
Så tænker jeg sådan lidt: Er det ikke en total glidebane?
Hvad så, hvis man er født i Syrien og gerne vil flage med det syriske flag eller født i Saudi-Arabien og gerne vil flage med det saudiarabiske flag?
Mener ordføreren også, at det skal være tilladt, og hvor går grænsen?
Rosa Eriksen (M), 2024-01-11:
Jeg er her som vikar i dag, og jeg kan sige, at vi støtter det her beslutningsforslag.
Det, der er vigtigt for os, er, at man stadig kan søge dispensation, og at vi tager højde for det tyske mindretal.
Bjørn Brandenborg (S), 2024-01-11:
Tak for det, formand, og tak for ordet.
Med beslutningsforslaget lægger forslagsstillerne op til, at det igen bliver forbudt at flage med fremmede nationers flag i Danmark.
Forslaget har et krav om at træde i kraft senest den 1. juli 2024.
Dermed ønsker forslagsstillerne, at vi vender tilbage til den retstilstand, vi havde før Højesterets dom den 22. juni 2023; en dom, der jo som bekendt førte til ophævelse af de tidligere flagregler, så man nu kan flage løs med andre nationers flag.
I Socialdemokratiet forstår vi godt, at forslaget ligger forslagsstillerne meget på sinde.
Dannebrog er noget særligt; for et lille land som Danmark er der meget symbolik og sammenhængskraft i de rød-hvide farver.
Det betyder noget, når vi hejser Dannebrog højt på en flagstang, så det er synligt i det danske landskab og i byernes gadebillede.
Derfor synes vi også i Socialdemokratiet, at Dannebrog bør have den særstatus, som det har haft i mere end 100 år, og derfor støtter vi – med de tilføjelser, der har været – også op om forslaget.
Mai Mercado (KF), 2024-01-11:
Jeg har bare et enkelt spørgsmål.
Det er jo rigtig vigtigt, at det tyske mindretal får mulighed for at kunne flage med det tyske flag, men noget af det, jeg er blevet opmærksom på, er, at det egentlig er og har været ret omstændeligt at søge de dispensationer.
Kunne man forestille sig, at man kunne gøre det lettere for det tyske mindretal at kunne flage med det tyske flag fremover, således at man altså ikke skal opleve, at det tager 30 dage, og at man skal søge, og at det er svært at komme igennem?
Kunne man gøre det lettere?
Bjørn Brandenborg (S), 2024-01-11:
Tak for spørgsmålet.
Jeg er også stødt på de samme bemærkninger i forberedelserne til det her forslag, og jeg vil jo bare at lægge mig i slipstrømmen på det, som justitsministeren både udtalte her i salen og også har udtalt tidligere, nemlig at det giver en god anledning til, når vi skal lave ny lovgivning på det her område, at sikre det tyske mindretal; men det giver i den forbindelse selvfølgelig også mening at kigge på, om man kan gøre det på en smartere måde.
Det tænker jeg da vi kan have en god dialog om.
Mai Mercado (KF), 2024-01-11:
Ja, og det er jo i virkeligheden bare også at indtænke, at der kan være undtagelser.
Altså, jeg har fået rigtig mange henvendelser om, om det også fremover skal være muligt at kunne flage med det ukrainske flag.
Det synes vi selvfølgelig i Det Konservative Folkeparti er et vigtigt signal at sende, altså at man kan flage med de ukrainske flag – det var en undtagelse før.
Så jeg vil bare spørge Socialdemokratiet om, om ikke også det er vigtigt, at man fremover vil kunne det nu, hvor vi står med den konflikt mellem Ukraine og Rusland, som vi står med.
Zenia Stampe (RV), 2024-01-11:
Det er jo lige præcis de her undtagelser, der i virkeligheden gør det lidt vanskeligt.
For jeg forstår godt den position på den ene side, der handler om at give Dannebrog en særstatus.
Det forstår jeg godt, men det bliver lidt vanskeligt, når vi skal begynde at gå ind og vurdere, hvad man så må flage med, og jeg kunne bare godt tænke mig at spørge: Vil man give lov til at flage med EU-flaget, altså gøre det til en permanent mulighed, at man hænger et EU-flag op?
Det kan jeg så se at man egentlig ikke er helt afklaret omkring, men det viser jo bare, at det her åbner for nogle vanskelige diskussioner, fordi det pludselig er staten eller demokratiet, der afgør, hvad man må ytre.
Men vil regeringen som et konkret forslag lægge op til at give lov til at flage med EU-flaget?
Bjørn Brandenborg (S), 2024-01-11:
Jamen jeg er faktisk lidt i tvivl om, hvorvidt det er tilladt at flage med EU-flaget, som reglerne er i dag.
Men man kan sige, at nu får vi jo en god mulighed for at diskutere det.
Og så må jeg jo lige bede den næste ordfører for et af regeringspartierne om at undersøge, om han eller hun kan svare på det – ellers må vi lige vende tilbage til det i udvalgsbehandlingen.
Zenia Stampe (RV), 2024-01-11:
Så vidt jeg ved, troede man, at man ikke måtte, men nu viser det sig, at man godt må gøre det, indtil den nye lovgivning så eventuelt træder i kraft.
Men derfor spørger jeg til Socialdemokratiets holdning.
For det er jo nu, at man som parti bliver nødt til at forholde sig til de enkelte flag, og Socialdemokratiet synes, kan jeg forstå, at det er fornuftigt, at det selvfølgelig skal være lovligt at flage med rigsfællesskabets flag.
Bjørn Brandenborg (S), 2024-01-11:
Jo, det er jeg meget enig med ordføreren i, og det skal vi selvfølgelig også have med, når vi laver et nyt forslag
Det er vigtigt.
Altså, hjemme hos mig selv flager vi med det færøske flag, når der er fødselsdag, fordi vi har færøske aner i min familie.
Nu handler det her forslag jo om, hvorvidt man skal have mulighed for at flage med Dannebrog, og vi synes i Socialdemokratiet, at det er vigtigt, at Dannebrog har særstatus.
Jeg synes, der er masser af anledninger, hvor det giver god mening, at man også kan flage med EU-flag, ligesom vi jo også ved at man har gjort.
Om det foregår pr. automatik i dag, er det, jeg svarer ordføreren på, når jeg siger, at det er jeg ikke fuldstændig klar over.
Men for mit eget vedkommende har jeg ikke det store problem med, at der også er mulighed for, at man kan flage med EU-flag.
Det handler selvfølgelig om, at man ikke skal have mulighed for at flage med alle mulige nationers flag, og det håber jeg selvfølgelig også at ordføreren er enig i at man ikke skal have mulighed for.
Peter Hummelgaard (S), 2024-01-11:
Tak for den bemærkning og tilkendegivelse.
Måske også bare som en bemærkning vil jeg sige, at der på mange måder er noget smukt ved, at vi her i Folketinget diskuterer en særstilling for det tyske mindretal.
Nu står vi her i salen i dag og diskuterer, at vi gerne vil genindføre reglen om et flagforbud, men give lige præcis det tyske mindretal en særstilling.
Det er der jo noget historisk smukt ved.